KIRJALLINEN KYSYMYS P-0595/02

esittäjä(t): Chris Davies (ELDR) komissiolle

(27. helmikuuta 2002)

Aihe: Otsonikerrosta heikentävistä aineista annetun asetuksen 2037/2000/EY täytäntöönpano

Voiko komissio ilmoittaa, missä vaiheessa kussakin jäsenvaltiossa ollaan otsonikerrosta heikentävien aineiden poistamista ja tuhoamista jäähdytysteknisistä laitteista koskevan asetuksen 2037/2000/EY(1) täytäntöönpanon suhteen? Mikä on tilanne eritoten niissä valtioissa, joissa on laaja järjestelmä kloorifluorihiilivety (CFC) -jäähdytysaineiden poistamiseksi jäähdytysnesteistä ja joissa on kehitetty järjestelmät niiden poistamiseksi vaahdosta?

Missä jäsenvaltioissa käytetyt jääkaapit saattoivat vielä helmikuun 2002 lopussa päätyä kaatopaikalle ilman, että niistä oli poistettu otsonikerrosta heikentävät aineet?

Onko komissio tietoinen siitä, että joissakin jäsenvaltioissa ei edelleenkään ole ryhdytty edes alkeellisiin toimiin CFC-yhdisteiden poistamiseksi, ja mihin toimenpiteisiin se aikoo ryhtyä?

(1) EYVL L 244, 24.9.2000, s. 1.

Margot Wallströmin komission puolesta antama vastaus

(22. maaliskuuta 2002)

Komissio pyytää parlamentin jäsentä tutustumaan tämän esittämään kirjalliseen kysymykseen E-0255/02(1) annettuun vastaukseen. Vastauksessa kerrotaan komission tällä hetkellä käytettävissä olevien tietojen perusteella tarkemmin siitä, miten yksittäiset jäsenvaltiot ovat panneet täytäntöön otsonikerrosta heikentävistä aineista 29. kesäkuuta 2000 annetun Euroopan parlamentin ja neuvoston asetuksen (EY) N:o 2037/2000 jäähdytyslaitteistoissa olevien otsonikerrosta heikentävien aineiden talteenoton ja hävittämisen osalta.

Asetuksen (EY) N:o 2037/2000 16 artiklan mukaan jäsenvaltioiden on huolehdittava siitä, että käytetyistä kotijääkaapeista ja -pakastimista otetaan valvottavat aineet talteen hävitettäviksi osapuolten hyväksymiä teknisiä menetelmiä tai muuta ympäristön kannalta hyväksyttävää hävittämismenetelmää käyttäen. Komissiolla ei ole tietoja siitä, mitkä jäsenvaltiot sallivat vielä helmikuun 2002 lopussa käytettyjen jääkaappien viemisen kaatopaikoille ilman valvottavien aineiden talteenottoa. Asetuksen (EY) N:o 2037/2000 mukaan jäsenvaltiot eivät kuitenkaan saisi sallia käytetyissä jääkaapeissa olevien valvottavien aineiden vastaanottoa kaatopaikoilla. Komission käsityksen mukaan useimmat jäsenvaltiot ottavat talteen valvottavia aineita, esimerkiksi kloorifluorihiilivetyjä (CFC-yhdisteitä), kaupallisten ja teollisten jäähdytyslaitteiden jäähdytysjärjestelmistä, mitä varten on olemassa vakiintunutta teknologiaa. Tiedot valvottavien aineiden talteenottokäytännöistä kotijääkaappien ja -pakastimien jäähdytysjärjestelmistä ovat vaihtelevampia, mutta ilmeisesti erittäin monissa jäsenvaltioissa aineita otetaan talteen kyseisistä laitteista.

Kuten edellä mainittiin, valvottavien aineiden talteenottoon jäähdytyslaitteiden eristykseen käytetystä solumuovista tarkoitettu teknologia on käytössä, mutta vielä uutta. Kuusi jäsenvaltiota Saksa, Italia, Luxemburg, Itävalta, Suomi ja Ruotsi ilmoitti komissiolle käyttävänsä kaupallisia laitoksia valvottavien aineiden talteenottoon kotijääkaappien ja -pakastimien solumuovista. Neljä muuta jäsenvaltiota Belgia, Tanska, Espanja ja Alankomaat ilmoitti, että niillä on laitoksia valvottavien aineiden ottamiseksi talteen kotijääkaapeista ja -pakastimista, mutta ne eivät vielä toimittaneet asiasta yksityiskohtaisia tietoja. Yhdistynyt kuningaskunta varastoi käytettyjä kotijääkaappeja ja -pakastimia siihen saakka, kunnes sellaiset kaupalliset laitokset, jotka ovat erikoistuneet valvottavien aineiden talteenottoon solumuovista ja niiden hävittämiseen, aloittavat toimintansa. Muut jäsenvaltiot eivät vielä ole toimittaneet tietoja komission useista pyynnöistä huolimatta.

Kokonaiskuva selkiytyy, kunhan kaikki jäsenvaltiot ovat toimittaneet 16 artiklan 6 kohdassa vaaditut tiedot. Kohdan mukaan jäsenvaltioiden on ilmoitettava komissiolle käyttämistään valvottavien aineiden talteenotto- ja hävittämisjärjestelmistä 31. joulukuuta 2001 mennessä. Tähän mennessä vasta kaksi jäsenvaltiota on antanut ilmoituksen. Komissio on tällä hetkellä aikeissa laatia yhteisön ja kunkin yksittäisen jäsenvaltion tilanteesta kattavan yhteenvedon, joka perustuu jäsenvaltioiden

antamiin tietoihin. Tietoja arvioituaan komissio voi ryhtyä tarvittaviin toimiin sen varmistamiseksi, että kaikki jäsenvaltiot noudattavat asetusta (EY) N:o 2037/2000 kaikilta osin.

(1) EYVL C 172 E, 18.7.2002, s. 168.